罷糴行
作者：黄裳
朝代：宋

paragraphs: 邊頭八月秋田熟，南村北村夜舂粟。
大平車子走無輪，載米入場聲轆轆。
官置斗斛人自量，市價日與時低昂。
得錢却載車上去，出門掉臂歸山鄉。
老翁扶杖笑且語，大兒踏歌小兒舞。
酒酣歌罷喜復悲，却憶前年輸糴苦。
田頭刈禾人未歸，吏已打門嗔我遲。
名爲和糴實强取，使我父子長寒饑。
今年官場有糴米，賣米得錢固其理。
力排衆議改舊法，聞說郎中人姓李。
小民無力酬天公，但願穀米年年豐。
年年與官足兵食，三軍飽食眠秋風。
郎中歸坐天子側，更與小民說休戚。
莫使明年復開糴，老翁還作前年泣。